ՀԱՎԵԼՎԱԾ

Եվրասիական տնտեսական հանձնաժողովի կոլեգիայի
2015 թվականի փետրվարի 10-ի
թիվ 3 հանձնարարականի

ՄԵԹՈԴՆԵՐ

Եվրասիական տնտեսական միության անդամ պետությունների լիազոր մարմինների կողմից ապրանքներով արտաքին և փոխադարձ առևտրի չգրանցված ծավալների վիճակագրական վերահաշվարկներ անցկացնելու

I. Ընդհանուր դրույթներ

1. Սույն փաստաթուղթն ուղղված է Եվրասիական տնտեսական միության անդամ պետությունների լիազոր մարմինների կողմից (այսուհետ համապատասխանաբար՝ լիազոր մարմիններ, անդամ պետություններ) ապրանքներով արտաքին և փոխադարձ առևտրի չգրանցված ծավալների վիճակագրական վերահաշվարկներ (այսուհետ` վիճակագրական վերահաշվարկներ) անցկացնելու կանոնակարգմանը և անդամ պետությունների հետ փոխադարձ առևտրում (այսուհետ` փոխադարձ առևտուր) և երրորդ երկրների հետ արտաքին առևտրում (այսուհետ` արտաքին առևտուր) ապրանքների ներմուծման և արտահանման մասին անդամ պետություններին պաշտոնական վիճակագրական տեղեկությունների ամբողջականության ապահովման նպատակով՝ հաշվի առնելով «Ապրանքներով միջազգային առևտրի վիճակագրություն. հայեցակարգեր և սահմանումներ, 2010 թվական» միջազգային մեթոդաբանական ստանդարտի դրույթները (պատրաստված է Միացյալ ազգերի կազմակերպության քարտուղարության տնտեսական և սոցիալական հարցերով դեպարտամենտի վիճակագրության բաժնի կողմից):

2. Լիազոր մարմինների կողմից վիճակագրական վերահաշվարկներ անցկացնելու մեթոդների կիրառման նպատահարմարությունը պայմանավորված է՝

ա) արտաքին առևտրային այն գործունեության հաշվառման անհրաժեշտությամբ, որը չի կարող գնահատվել ապրանքներով արտաքին և փոխադարձ առևտրի ոլորտում պաշտոնական վիճակագրական դիտարկումների արդյունքների և այն տեղեկությունների հիման վրա, որոնք պարունակվում են անդամ պետությունների կողմից մաքսային մարմիններին ներկայացված ապրանքների մասին հայտարարագրերում և այլ փաստաթղթերում.

բ) ուշացումով ստացված տվյալների ընդգրկման անհրաժեշտությամբ, որ կապված է ապրանքների առանձին կատեգորիաների մաքսային ձևակերպման առանձնահատկությունների հետ.

գ) ապրանքներով արտաքին ու փոխադարձ առևտրի ոլորտում պաշտոնական վիճակագրական դիտարկումների հարցվածների կողմից հաշվետվությունների հնարավոր չստացմամբ։

3. Սույն փաստաթղթի նպատակների համար վիճակագրական վերահաշվարկներ ասելով հասկացվում են այն վիճակագրական հաշվարկները, որոնք թույլ են տալիս գնահատել (արժեքային և (կամ) քանակական չափման միավորներով) պաշտոնական վիճակագրական դիտարկումների շրջանակներում չգրանցված ծավալները տվյալների ամբողջական ընդգրկում ապահովելու նպատակով կիրառվող այնպիսի մեթոդների հիման վրա, ինչպիսիք են ապրանքային հոսքերի մեթոդը, տարբերությունների գնահատման մեթոդը, տվյալների ճշգրտման մեթոդը։

II. Ապրանքային հոսքերի մեթոդը

4. Ապրանքային հոսքերի մեթոդը հիմնված է ռեսուրսների հավասարության հասնելու և անդամ պետության տնտեսության մեջ որոշակի ապրանքի օգտագործման վրա և հաշվեկշռային մեթոդի տարատեսակ է։

Ապրանքի ռեսուրսների և օգտագործման հաշվեկշիռը բաղկացած է երկու մասերից՝ ռեսուրսային և բաշխիչ, որոնք իրենց հերթին ձևավորվում են առանձին հոդվածներից։

5. Անդամ պետությունում առկա ապրանքի ռեսուրսները բնութագրող հաշվեկշռի ռեսուրսային մասը գոյանում է անդամ պետությունում արտադրվող ապրանքի ծավալից, ինչպես նաև անդամ պետությունում հաշվետու ժամանակաշրջանի սկզբին այդ ապրանքի պաշարների ծավալից։

Հաշվեկշռի բաշխիչ մասն ընգրկում է ապրանքի ռեսուրսների օգտագործման ուղղությունները և գոյանում է անդամ պետության սահմաններից դուրս ապրանքի արտահանման ծավալից, անդամ պետության մեջ դրա սպառման ծավալից (արտադրական և անձնական) ՝ հաշվի առնելով հնարավոր կորուստները, ինչպես նաև անդամ պետությունում հաշվետու ժամանակաշրջանի սկզբին այդ ապրանքի պաշարների ծավալը։

Հաշվեկշռի ընդհանուր սխեման հետևյալ պատկերն ունի.

Ռեսուրսներ

Օգտագործում

Պաշարները տարվա սկզբին

Արտադրություն

Ներմուծում

Արտահանում

Պաշարները տարվա վերջում

Սպառում

Արտադրական

Կորուստեր

Անձնական

լ

6. Ապրանքի արտադրության մասին տվյալները ձևավորվում են լիազոր մարմնի կողմից սահմանված կարգով՝ հաշվի առնելով արտադրողների առավել լայն ընդգրկում ապահովելու անհրաժեշտությունը։

7. Ապրանքի արտահանման և ներմուծման մասին տվյալները ձևավորվում են անդամ պետության մաքսային մարմիններին ներկայացված ապրանքների մասին հայտարարագրերում և այլ փաստաթղթերում, արտաքին տնտեսական գործունեության մասնակիցների կողմից լիազոր մարմիններին փոխադարձ առևտրի ժամանակ ներկայացվող փաստաթղթերում, ինչպես նաև տեղեկությունների ստացման այլ աղբյուրներում պարունակվող տեղեկությունների հիման վրա։

8. Առաջարկվում է ապրանքի պաշարները բաշխել արդյունաբերության (ներառյալ՝ տրված հումքից արտադրված արտադրանքի պաշարները), շինարարության, գյուղատնտեսության, մեծածախ և մանրածախ առևտրի կազմակերպություններում։

9. Արտադրատեխնիկական նշանակության ապրանքի սպառումը ներառում է ապրանքի փաստացի կատարված ամբողջ ծախսը (հիմնական և օժանդակ արտադրություններում, արտադրանքի համալրման, շինմոնտաժային աշխատանքների, շինարարական կոնստրուկցիաների և դետալների պատրաստման, բոլոր տեսակի նորոգումների, սեփական ուժերով կատարվող կապիտալ շինարարության, սպառողական ապրանքների արտադրության, կազմակերպությունների շահագործման և տնտեսական բոլոր այլ կարիքների ծախսերը), վթարների, բնական աղետների, հափշտակությունների և այլ պատճառների հետևանքով առաջացած կորուստներն ու պակասորդը, դրանց վաճառքը բնակչությանը։

Սպառողական ապրանքի սպառումն իր մեջ ներառում է դրա վաճառքը բնակչությանը, սոցիալական ոլորտի կազմակերպություններին և այլ իրավաբանական անձանց։

10. Ապրանքի սպառման առանձին բաղկացուցիչների վերաբերյալ վիճակագրական տվյալների բացակայության դեպքում կարող է իրականացվել դրա փորձագիտական գնահատում՝ լիազոր մարմնի կողմից սահմանված կարգով (օրինակ՝ սպառումը՝ ցուցանիշների դինամիկայի վերլուծության և նախորդ տարիների համար ունեցած վիճակագրական տվյալների հիման վրա, ըստ ռեսուրսներում տեսակարար կշռի կամ սպառման ընդհանուր ծավալում հաշվարկելու միջոցով)։

11. Ապրանքի ռեսուրսների և դրա օգտագործման միջև տարբերությունը հաշվարկվում է հետևյալ բանաձևով.

Տ = (Պս + Ա + Ն) - (Ս + Ահ + Պվ),

որտեղ՝

Տ – տարբերություն (ապրանքի չգրանցված արտահանում կամ ներմուծում),

Պս և Պվ – պաշարներ՝ տարվա սկզբին և վերջին,

Ա – արտադրություն,

Ն – ներմուծում,

Ս – սպառում,

Ահ – արտահանում։

Եթե ապրանքի ռեսուրսների և դրա օգտագործման միջև տարբերությունը դրական արժեք է ընդունում, վերահաշվարկվում է ապրանքի արտահանումը, բացասական արդյունքի դեպքում՝ ներմուծումը։

12. Ապրանքի ռեսուրսների և օգտագործման հաշվեկշիռը կազմվում է բնական (քանակական) արտահայտությամբ։ Ապրանքի արտահանման կամ ներմուծման չգրանցված ծավալների արժեքային գնահատման համար կարող է օգտագործվել ապրանքի միջին փաստացի ձևավորված գինը՝ համաձայն անդամ պետության մաքսային մարմիններին ներկայացված ապրանքների մասին հայտարարագրերում և այլ փաստաթղթերում պարունակվող տեղեկությունների, կամ փորձագիտական եղանակով որոշված գինը։

13. Ապրանքային հոսքերի մեթոդը կիրառելի է վերահաշվարկների անցկացման համար, եթե հաշվեկշիռը կազմողների տրամադրության տակ առկա են վիճակագրական տեղեկությունների ստացման վստահելի աղբյուրներ (օրինակ՝ հարցում կամ ուսումնասիրում)՝ հաշվեկշռի բոլոր հոդվածների վերաբերյալ։

Քանի որ ռեսուրսների և ապրանքի օգտագործման միջև հավասարակշռության բացակայության պատճառ կարող է հանդիսանալ հաշվեկշռի յուրաքանչյուր հոդվածի մասով թերի տեղեկատվությունը, «արտահանում» կամ «ներմուծում» հոդվածներով վերահաշվարկները կատարվում են այն դեպքերում, երբ հաշվեկշռի մյուս հոդվածների տվյալներն առավել վստահելի են համարվում։

14. Վիճակագրական վերահաշվարկի ծավալների փորձագիտական բաշխումն ըստ երկրների թույլ է տալիս վերահաշվարկը բաժանել ապրանքներով արտաքին և փոխադարձ առևտրի։

15. Անդամ պետության ապրանքներով արտաքին ու փոխադարձ առևտրի չգրանցված ծավալների գնահատումն ապրանքային հոսքերի մեթոդի կիրառմամբ յուրաքանչյուր ապրանքի (ապրանքների խմբի) մասով անցկացվում է առանձին։ Առաջարկվում է սահմանել արտադրատեխնիկական նշանակության ապրանքների և սպառողական ապրանքների ցանկը, որոնց հիման վրա իրականացվում է հաշվեկշիռների կազմումը։

16. Որպես հսկողության ցուցիչ ապրանքային հոսքերի մեթոդի կիրառման ժամանակ կարող է օգտագործվել անդամ պետության տնտեսության մեջ ապրանքների ռեսուրսների և դրանց օգտագործման միջև արժեքների հանրագումարի տարբերությունը՝ հաշվարկված ազգային հաշիվների վիճակագրության հիման վրա։

17. Առաջարկվում է յուրաքանչյուր տարի իրականացնել վիճակագրական վերահաշվարկ։ Անցած տարվա որոշակի ապրանքների չգրանցված արտահանման և ներմուծման ստացված ծավալների հիման վրա՝ հաշվետու տարում կարող են իրականացվել ամենամսյա հաշվարկներ։

III. Տարբերությունների գնահատման մեթոդ

18. Տարբերությունների գնահատման մեթոդը հիմնվում է միևնույն երևույթի մասին տվյալների ստացման երկու աղբյուր համեմատելու վրա։

Առաջարկվում է տվյալ մեթոդն օգտագործել ապրանքներով փոխադարձ առևտրի չգրանցված ծավալների վիճակագրական վերահաշվարկի անցկացման համար։

19. Տարբերությունների գնահատման մեթոդի օգտագործման ժամանակ որպես տվյալների ստացման աղբյուրներ կարող են ծառայել փոխադարձ առևտրի ժամանակ արտաքին տնտեսական գործունեության մասնակիցների կողմից լիազոր մարմիններին ներկայացված փաստաթղթերի տեղեկությունները (այսուհետ` վիճակագրական ձևեր) և ապրանքների ներմուծման և անուղղակի հարկերի վճարման մասին անդամ պետությունների հարկային մարմիններ ներկայացվող հայտարարությունների տեղեկությունները (այսուհետ` հայտարարություններ)։

20. Ապրանքների ներմուծման վերաբերյալ վիճակագրական վերահաշվարկի արժեքային ծավալի որոշման համար առաջարկվում է ձևավորել հաշվետու ժամանակաշրջանի յուրաքանչյուր ամսվա համար անդամ պետության հարկային մարմին հայտարարություն ներկայացրած հարկատուների (վճարներ վճարողներ) (այսուհետ` հարկատուներ) ցանկ , ինչպես նաև հաշվետու ժամանակաշրջանի յուրաքանչյուր ամսվա համար լիազոր մարմնին ներմուծման վերաբերյալ վիճակագրական ձևեր ներկայացրած հարցվածների ցանկ։ Այդ երկու ցանկերի համեմատությունից ձևավորվում է այն հարկատուների ցանկը, որոնք ապրանքների ներմուծման վերաբերյալ լիազոր մարմին վիճակագրական ձևեր չեն ներկայացրել, բայց հայտարարություն են ներկայացրել հարկային մարմին (այսուհետ` համեմատությունների ցանկ)։

21. Առաջարկվում է ապրանքների ներմուծման վիճակագրական վերահաշվարկի արժեքային ծավալը հաշվետու ժամանակաշրջանի յուրաքանչյուր ամսվա համար ըստ յուրաքանչյուր անդամ պետության որոշել առանձին (սահմանվում է ապրանքը վաճառողի՝ հայտարարության մեջ նշված գտնվելու վայրով)՝ ապրանքների ներմուծման համեմատության ցանկում ներառված, հարկատուների հայտարարություններում նշված ապրանքների արժեքները հանրագումարի բերելու միջոցով։

22. Եթե ապրանքի արժեքը հայտարարության մեջ նշված չէ ԱՄՆ դոլարով, ապա առաջարկվում է ԱՄՆ դոլարով հաշվարկումը կատարել անդամ պետության ազգային (կենտրոնական) բանկի փոխարժեքով՝ ապրանքի՝ հայտարարության մեջ նշված հաշվառման վերցնելու ամսաթվով։

23. Առաջարկվում է Եվրասիական տնտեսական միության արտաքին տնտեսական գործունեության (այսուհետ՝ ԵԱՏՄ ԱՏԳ ԱԱ) միասնական ապրանքային անվանացանկի ծածկագրերի մասով վիճակագրական վերահաշվարկի ծավալի բաշխումը կատարել հայտարարություններում անհրաժեշտ տեղեկությունների առկայության դեպքում։

Այդ դեպքում վիճակագրական վերահաշվարկը կարող է իրականացվել ինչպես արժեքային, այնպես էլ քանակային արտահայտությամբ։

24. Առաջարկվում է ապրանքների արտահանման մասով վիճակագրական վերահաշվարկի արժեքային ծավալի հաշվարկն իրականացնել համանման ձևով՝ հաշվի առնելով, որ համեմատության ցանկի ձևավորման համար անհրաժեշտ է օգտագործել այլ անդամ պետությունների հարկային մարմիններ ներկայացված դիմումներում որպես ապրանքներ վաճառող նշված հարկատուների մասին տեղեկությունները։

25. Ապրանքներով արտաքին և փոխադարձ առևտրի չգրանցված ծավալների՝ տարբերությունների գնահատման մեթոդով վիճակագրային վերահաշվարկներ անցկացնելու ժամանակ համեմատության համար որպես տվյալների ստացման աղբյուրկարող են օգտագործվել այլ անդամ պետության ապրանքներով փոխադարձ առևտրի վիճակագրության տվյալները («հայելային» տվյալներ)։

IV. Տվյալների ճշգրտման մեթոդ

26. Տվյալների ճշգրտման մեթոդը նախատեսված է ապրանքներով արտաքին առևտրի վիճակագրության օպերատիվ տվյալների պարբերական նվազման էֆեկտի վերացման համար, որն առաջանում է առաջնային վիճակագրության տեղեկությունների ստացման ուշացման պատճառով՝ կապված ապրանքների առանձին կատեգորիաների մաքսային ձևակերպման առանձնահատկությունների հետ։

Տվյալ մեթոդը հիմնված է հաշվետու ժամանակաշրջանի վերջին ամսվա տվյալների ճշգրտման գործակցի (այսուհետ` ճշգրտման գործակից) հաշվարկի և յուրաքանչյուր հաշվետու ժամանակաշրջանի վերջին ամսվա ընթացքում ապրանքներով արտաքին առևտրի վիճակագրության օպերատիվ տվյալների վիճակագրական վերահաշվարկի համար այդ գործակցի կիրառման վրա։

Մեթոդը ենթադրում է միայն հաշվետու ժամանակաշրջանի վերջին ամսվա տվյալների ճշգրտում։ Հաշվետու ժամանակաշրջանի ընթացքում իրականացված վիճակագրական վերահաշվարկը չի ներառվում հետագա ժամանակաշրջանների տվյալների մեջ։

27. Առաջարկվում է ճշգրտման գործակցի հաշվարկը և վիճակագրության վերահաշվարկն անցկացնել այն ապրանքների կատեգորիաների համար (ԵԱՏՄ ԱՏԳ ԱԱ համաձայն մանրամասնման հնարավոր առավելագույն մակարդակով), որոնց հաշվին տեղի է ունենում արտաքին առևտրի վիճակագրության օպերատիվ տվյալների պարբերական նվազում։

28. Նախորդ տարվա յուրաքանչյուր հաշվետու ժամանակաշրջանում ձևավորվող ապրանքներով արտաքին առևտրի օպերատիվ վիճակագրության տվյալներից ճշգրտման գործակցի հաշվարկի համար ընտրվում են յուրաքանչյուր հաշվետու ժամանակաշրջանի վերջին ամսվա տվյալները և յուրաքանչյուր հետագա հաշվետու ժամանակաշրջանի արտաքին առևտրի վիճակագրության օպերատիվ տվյալներից վերցված նույն ամսվա տվյալները։ Այսպիսով, նախորդ տարվա հունվարից մինչև նոյեմբեր ընկած ժամանակաշրջանի համար ձևավորվում է տվյալների 11 զույգ՝ յուրաքանչյուր ամսվա համար՝ արժեքների մեկ զույգ։ Հունվար ամսվա տվյալների զույգը ստացվում է հունվարի համար օպերատիվ տվյալներից և հունվար–փետրվարի համար օպերատիվ տվյալներից վերցված հունվարի համար տվյալներից, փետրվար ամսվա տվյալների զույգը՝ փետրվարի համար տվյալներից, հունվար–փետրվարի համար օպերատիվ տվյալներից վերցված փետրվարի համար տվյալներից և հունվար–մարտի համար օպերատիվ տվյալներից վերցված փետրվարի համար տվյալներից և այլն։ Ճշգրտման գործակցի հաշվարկի համար դեկտեմբեր ամսվա տվյալները չեն օգտագործվում։

Տվյալների յուրաքանչյուր զույգի համար հաշվարկվում է տվյալների փոփոխությունների գործակից՝ հաշվետու ժամանակաշրջանի վերջին ամսվա համար՝ ապրանքներով արտաքին առևտրի վիճակագրության օպերատիվ տվյալներից, և հաջորդող ժամանակաշրջանի համար ապրանքներով արտաքին առևտրի վիճակագրության օպերատիվ տվյալներից վերցված նույն ամսվա տվյալներից (այսուհետ` տվյալների փոփոխության գործակից)՝ հետևյալ բանաձևով.

di = (Vi+1 - Vi) / Vi

որտեղ՝

di – տվյալների փոփոխության գործակիցը i ամսվա համար,

Vi+1 – i ամսվա համար արտահանման/ներմուծման ծավալը՝ վերցված ապրանքներով արտաքին առևտրի վիճակագրության օպերատիվ տվյալներից այն ժամանակաշրջանի համար, որի վերջին ամիսը i+1-ն է,

Vi – i ամսվա արտահանման/ներմուծման ծավալը՝ վերցված ապրանքներով արտաքին առևտրի վիճակագրության օպերատիվ տվյալներից այն ժամանակաշրջանի համար, որի վերջին ամիսը i-ն է,

i – ամսվա հերթական համարը, ընդունում է 1-11 արժեքները։

Ճշգրտման վերջնական գործակիցը սահմանվում է որպես տվյալների փոփոխությունների գործակիցների ստացված արժեքների միջին երկրաչափականը։

29. Առաջարկվում է ճշգրտման գործակցի հաշվարկն անցկացնել մինչև ապրանքներով արտաքին առևտրի յուրաքանչյուր տարվա հունվարի համար վիճակագրության օպերատիվ տվյալների ձևավորումը, և այդ գործակիցը ամեն ամիս օգտագործել ապրանքներով արտաքին առևտրի վիճակագրության օպերատիվ տվյալների ձևավորման ժամանակ՝ տարվա յուրաքանչյուր հաշվետու ժամանակաշրջանի վերջին ամսվա վիճակագրային վերահաշվարկի համար։

V. Եզրափակիչ դրույթներ

30. Առաջարկվում է լիազոր մարմնի կողմից վիճակագրական վերահաշվարկների անցկացման մասին որոշման ընդունումը, այդ թվում՝ դրանց անցկացման մեթոդներն իրականացնել՝ հաշվի առնելով անդամ պետության տնտեսական նշանակության և համապատասխան տվյալների նկատմամբ որոշակի պահանջմունքները, ինչպես նաև տվյալ աշխատանքի կազմակերպման նպատակահարմարությունը։

31. Վիճակագրային վերահաշվարկների անցկացման համար սույն փաստաթղթով նախատեսված մեթոդների օգտագործումը չի բացառում լիազոր մարմինների կողմից այլ մեթոդների կիրառումը։

Տվյալների ամբողջական ընգրկում ապահովելու նպատակով մի քանի մեթոդների կիրառումը պահանջում է ստացված արդյունքների վերլուծություն՝ կրկնակի հաշիվ թույլ չտալու համար։

32. Վիճակագրական վերահաշվարկի ծավալի՝ ըստ ԵԱՏՄ ԱՏԳ ԱԱ ծածկագրերի բաշխման անհնարինության դեպքում (վիճակագրային վերահաշվարկի նույնականացման նպատակներով) առաջարկվում է որպես ապրանքի ծածկագիր օգտագործել պայմանական 9800 00 000 0 ծածկագիրը։

33. Վիճակագրական վերահաշվարկների անցկացման դեպքում լիազոր մարմիններին առաջարկվում է մեթատվյալների մեջ ներառել այդ նպատակով օգտագործվող մեթոդների մանրամասն նկարագրությունը, որպեսզի ապահովվի վիճակագրական նյութերի պատշաճ օգտագործումը և դյուրացվի համադրման անցկացումը միջազգային մակարդակով։